মুহাম্মাদের স্ত্রীগণ
মুহাম্মাদের স্ত্রীগণ ছিলেন ইসলামের নবী মুহাম্মাদের সাথে বিবাহবন্ধনে আবদ্ধ হওয়া মহিলারা। মুসলিমরা মুহাম্মাদের স্ত্রীগণের আগে বা পরে সম্মানার্থে "উম্মাহাতুল মুমিনীন" শব্দটি ব্যবহার করে, যার অর্থ "বিশ্বাসীগণের মাতা" বা "মুমিনদের মাতা"। এই শব্দটি কুরআন থেকে উদ্ভূত। সর্বাধিক স্বীকৃত ঐতিহ্য অনুযায়ী, মুহাম্মাদ ২৫ বছর বয়সে তার প্রথম স্ত্রী খাদিজা বিনতে খুওয়াইলিদের সাথে বিবাহ বন্ধনে আবদ্ধ হন। সে সময় খাদিজার বয়স ছিলো ৪০ বছর। তিনি তাঁর সাথে ২৫ বছর সংসার করেছিলেন। খাদিজাকে বিয়ের পনের বছর পর (আনু. ৬১০ খ্রিঃ) মুহাম্মাদ নবুয়ত লাভ করেন। ৬১৯ খ্রিষ্টাব্দে খাদিজা যখন মৃত্যুবরণ করেন তখন মুহাম্মাদের বয়স ছিলো ৫০ বছর।, মুহাম্মাদ তার জীবনের অবশিষ্ট বছরগুলিতে মোট ১২ জন মহিলাকে বিয়ে করেন। মুহাম্মাদের ১৩ জন স্ত্রী ও উপপত্নীর মধ্যে খাদিজা ও মারিয়া আল-কিবতিয়া মাত্র এই দুজন তাঁকে সন্তান জন্ম দেয়। তাঁর ১৩ জন স্ত্রী ও উপপত্নীর মধ্যে একমাত্র আয়িশা ছিলেন কুমারী নারী। মুহাম্মাদের জীবন ঐতিহ্যগতভাবে দুটি যুগ দ্বারা বর্ণনা করা হয়ঃ হিজরতের পূর্বে, পশ্চিম আরবের একটি শহর মক্কায় — ৫৭০ থেকে ৬২২ খ্রিস্টাব্দ পর্যন্ত, এবং হিজরতের পরবর্তীতে মদিনায় — ৬২২ থেকে ৬৩২ সালে তাঁর মৃত্যুর আগ পর্যন্ত। হিজরত বলতে মক্কায় মুসলমানদের উপর নির্যাতনের কারণে মুহাম্মাদ ও তার অনুসারীদের মদিনায় গণ-অভিবাসনকে বোঝায়। এই অভিবাসনের পরে মুহাম্মাদের দুটি বিবাহ ব্যতীত বাকি সবগুলোই চুক্তিবদ্ধের দ্বারা হয়েছিল।